Rehabilitációs és Akadálymentesítési Programok Alapítvány 

Közhasznúsági jelentés
1. Számviteli beszámoló (külön csatolva)

2. Költségvetési támogatás felhasználása:

Az Alapítvány 2001-ben költségvetési támogatásban nem részesült.

3. Kimutatás a vagyon felhasználásáról:

Az Alapítvány 2001. 04. 01. napján jött létre, 100.000 Ft alapítói tőkével. Az év folyamán pénzeszközökkel gyarapodott.

4. Kimutatás a cél szerinti juttatásokról:

Az Alapítvány 2001-ben külön juttatásban nem részesített sem magánszemélyt, sem szervezetet.

5. Kimutatás a kapott támogatásokról:

Az Alapítvány 2001-ben sem szervezettől sem magánszemélytől támogatást nem kapott. Nyújtott be pályázatokat, de az ezeken nyert összegekhez 2002-ben jut hozzá.

6. Vezetői tisztségviselőknek nyújtott juttatások:

Az Alapítvány a vezető tisztségviselőknek semmilyen jogcímen nem adott juttatást.

7. Tartalmi beszámoló: 

A RAMPA eddigi lezárult és jelenleg is folyamatban lévő jelentősebb programjai:

1. Baranya-megyei akadálymentes mintarégió létrehozása

A pécsi Kerek Világ Egyesület a program keretében az épületek akadálymentesítését szeretné előmozdítani. Ebben a RAMPA által készített akadálymentességi felmérő módszert használják. A főként munkanélküli, sérült fiatalokból álló felmérő-csoportok betanítására szervezett képzéseken a RAMPA képviseletében Laki Tamás okl. építészmérnök és rehabilitációs mérnök munkatársunk előadásokat tart, valamint a kérdőívek kitöltésének betanítását végzi. 

2. Rehabilitációs szakmérnök-képzés a Budapesti Műszaki és Gazdaságtudományi Egyetemen

A BMGE-n 2001 őszén indított, akkreditált rehabilitációs szakmérnöki képzés szervezésében, lebonyolításában részt vesz az Alapítvány. Feladata a külföldi társintézményekkel (Dalarna Egyetem - Svédország; King’s College London – Anglia) kapcsolattartás, oktatási anyagok fejlesztése, adaptálása. 

3. Lakóotthon-látogatások és -felmérések

A BMGE-vel való együttműködés keretében a Felsőoktatási Kutatásfejlesztési Alap által támogatott „Fogyatékos Személyek Lakókörnyezete” kutatási programban a RAMPA részvételével történik az adatgyűjtés, valamint az adatfeldolgozás. A kutatás értelmi fogyatékos személyek kiscsoportos lakóotthonainak összehasonlító elemzésével vizsgálja 5 országban (Svédország, Anglia, Németország, Ausztria és Magyarország) a lakók épülethasználata és az épített - kulturális környezet kölcsönhatásait. 

4. Fiatalok és kisgyermekes családok programjai

A bajai volt református ifjúsági közösség és baráti körének rendszeres találkozójából kinőtt program családos rendezvényekké bővült. A cél egy olyan közösség megerősítése és kiterjesztése, amely befogad és támogat hátrányos helyzetű, gyermekeit egyedül nevelő vagy fogyatékos gyermeket gondozó szülőket, családokat - mintát mutatva egy olyan értékrend képviselésére és továbbadására, melyben külső szakemberek támogatása mellett a család a legfontosabb közösség. 

